**Valsts konkursa mākslā izvērtējums. 2017. gads**

Lai novērtētu aizvadīto Latvijas profesionālās ievirzes audzēkņu valsts konkursu, Latvijas Nacionālais kultūras centrs aicināja skolotājus un skolēnus – konkursa dalībniekus – elektroniski aizpildīt anketu.

**Skolotāju aptauja**

Skolotāji tikai aicināti atbildēt uz 12 jautājumiem. Aptaujā piedalījās 34 skolotāji (13, kuru audzēkņi piedalījās konkursa III kārtā Rīgā, 9 – Rēzeknē, 7 – Liepājā, 5 – Valmierā). Apkopotas skolotāju atbildes uz svarīgākajiem jautājumiem.

**29 skolotāji** no aptaujātajiem norādījuši, ka ir **apmierināti vai daļēji apmierināti** ar konkursa **tēmu, nolikumu un semināriem** pirms konkursa, **33 – apmierināti vai daļēji apmierināti** ar savu **audzēkņu sniegumu konkursā**. Kopumā konkursa norise novērtēta ar atzīmi **7.85** (vērtējumā 1-10 balles).

**Pozitīvās lietas konkursā:**

1. **Jaunas prasmes un zināšanas par grafikas dizainu.**

*Uzskatāmi iznira problēmu loks, ar kurām strādāt nākotnē, domājot par skolas mācību programmu kopumā. Intereses rosināšana par dizainu, ievirzīja dizaina domāšanā, konkursa laikā daži bērni izvēlējās nākamo profesiju saistīt ar grafikas dizainu. Vērtīgais - rakstīšanas prasmju attīstīšana, prasme darīt ar roku, izkopt savas iemaņas grafiskajā dizainā, iespēja iepazīties ar iepakojuma dizaina veidošanas pamatprincipiem, derīgi bija risināt dizaina komplekta attiecības (ar zīmuli, blociņu). Izkristalizējas audzēkņu prasmes un spējas, kas ļauj mācību procesu virzīt tā, lai nesaprotamais ir saprotams un rezultatīvs.*

1. **Metodiskais materiāls un semināri.**

*Daudz jaunu un ļoti labu ideju mācību procesa pilnveidošana . Kvalitatīva bija kursu prezentācija (R. Linītes) un tas ir lielisks metodiskais materiāls kompozīcijas stundās, kad tēma ir grafikas dizains. Iespēja piedalīties profesionāļu (grafikas dizaineru) vadītā seminārā. Piedāvātie semināri par šo tēmu ar profesionāļu līdzdalību, ne tikai no mācību iestādēm. Lieliska iespēja pedagogiem mācīties.*

1. **Interesants uzdevums.**

*Strukturēts darba uzdevums; aktuāla, praktiska, mūsdienīga tēma; lika padomāt par iekļaušanu programmā burtveidolu apguvi jau otrajā klasē; pievērsta uzmanība burtu mācībai, stilizācijai un logotipu izveidei; lieliski, ka izdevās ar bērniem vairāk runāt par burtveidoliem un izmēğināt roku lietišķajā grafikā; bērnu fantāziju veidošana burtveidolam. Darbošanās pārī, skolēnu sadarbības veicināšana, vērtīgs darbs grupās.*

1. **Izstāde, iespēja apskatīt, novērtēt un analizēt** **konkursa darbus kopumā.**

*Ļoti laba visu darbu ekspozīcija vienkopus Madonā. Lieliska II kārtas darbu ekspozīcija RDMV. Iespēja redzēt citu skolu darbu kopīgajā izstādē un noslēgumā.*

1. **Laba organizācija.**

*Ļoti patika telpas, atmosfēra, konkurss bija ļoti labi organizēts, konkursu norises vietā atsaucīgi, pozitīvi darbinieki, secīgs konkursa norises darba plāns.*

1. **Seminārs Madonā.**

*Pozitīvs ilggadējo tradīciju saglabāšanas risinājums. Daudzveidīgs, interesants un vērtīgs pasākums. Seminārs bija ļoti vērtīgs, īpaši diskusija sestdienas rītā. Skolotāju prezentācijas bija ļoti iedvesmojošas. Paldies Madonas mākslas skolai par ieguldīto darbu un silto uzņemšanu.*

**Negatīvās lietas konkursā:**

1. **Nolikums**

*Neskaidri uzrakstīts nolikums, bija iespējamas dažādas interpretācijas*. *Nolikumu jāveido skaidrāku un vienkāršāku, lai nebūtu pārpratumu.*

1. **Pārāk sarežģīts un apjomīgs uzdevums:**
   1. **par sarežģītu uzdevums jaunākajai vecuma grupai;**

*(Burti viņus "nomocīja"). Mazliet par daudz teksta uzdevumā jaunākā vecuma grupas bērniem.* *Sarežģīta tēma jaunākajiem – plānot kompozīciju apjomīgai formai. Mazākajām klasēm uzdevums bija nepārdomāts, jo šis uzdevums bija kompozīcijas darbs, ko sāk apgūt 3.klasē. Uzdevums "konfekte" bija par grūtu, jo lielākā daļa skolnieku skolā uzdevumu neveica līdz galam. Vecumposma neatbilstība konkursa tēmas prasībām – pārāk sarežģīti un apjomīgi konkursa noteikumi.*

*"Pārāk daudz vēžu vienā kulītē", īpaši jaunākajām skolēnu grupām. Burtu mācība, stilizācija, iepakojumu dizains, maketēšana utt., te pietiktu tēmas 3 konkursiem. Ja vēl ņem vērā kompozīcijai atvēlēto stundu skaitu... Jaunākajiem dizains ir sarežģīta tēma, un turklāt, kompozīcijas principi, burtu mācība tiek apgūta vidējā un vecākajā posmā. Vidējās grupas uzdevums bija par apjomīgu, būtu pieticis ar grafisko risinājumu glāzītei un aprakstu vai reklāmu.*

* 1. **grūtības ar burtveidoliem.**

*Šrifti mazajiem bērniem par sarežģītu. Arī burtu iekļaušana, jo sevišķi jaunākajiem, bija ļoti grūts uzdevums. Vecākajiem - jā, derīgi!*

* 1. **vienu un to pašu atkārtot - skolēniem tas mazina interesi;**
  2. **nebija līdz galam pārdomāts tas, ka bērniem trūkst pacietības vairākkārt darīt vienu un to pašu,** piemēram, 1:1 taisīt tūtas dizainu maketam un tādu pašu planšetei;
  3. **bija jānovirzās no mācību priekšmeta programmas**;
  4. **pārāk precīzi noteikumi** **veicamajam uzdevumam.**

*Uzdevumā bijā pārāk maz izvēles brīvības, kas mazos māksliniekus ieliek rāmjos, un viņi šo uzdevumu neizbaudīja, bet uztvēra kā nastu. Jau minētais par stingro dizaina nosacījumu "rāmi" jaunākajai un vidējai grupai. Šim vecuma posmam nav raksturīgi turēties pie tik stingriem nosacījumiem. Audzēkņiem bija sajūta, ka nosacījumi viņus ierobežo, brīžiem pat zuda motivācija strādāt.*

1. **Vērtēšana**

*Neskaidri konkursa darbu vērtēšanas paņēmieni. Daudzi ļoti kvalitatīvi darbi netika atbilstoši novērtēti.* *Radās sajūta, ka izvērtēšana notikusi nepilnīgi un subjektīvi. Daļa darbu nav audzēkņu radīta*. *Daļai apbalvoto darbu izpildījums neatbilda nolikumā prasītajam. Radās iespaids, ka vērtētāji nav līdz galam iepazinušies ar izvirzītajiem nosacījumiem vai atklāti tos ignorējuši.*

**Ieteikumi konkursa norises uzlabošanai:**

1. **Vienkāršāku konkursa uzbūvi**

* ***Neorganizēt II kārtu****, bet kā iepriekš- skolas atlases kārta un noslēguma kārta. Izstādi var veidot no skolas atlases kārtas darbiem un /vai metodikas par doto tēmu un tos nevērtējot.*
* *Mazāk kārtu, jo tas prasa ļoti daudz laika.*
* *Neorganizēt darbu sūtīšanu no skolas, bet uzreiz izvirzīt audzēkņus, jo tāpat nekad nevar zināt, kas darbus veidojis.*
* *Novienkāršot konkursa norisi – nesarežģīt ar pārāk lielu dažādību kārtās. Mazāk apjomīgu mājas darbu. Varbūt pat netaisīt atlases kārtu skolām.*
* *Konkursam tikai viena kārta, kurā piedalās skolas izvirzītie skolēni, kuri iepriekš skolā izgājuši uzdevumus, gatavojoties konkursam (skolas kārtas).*
* *Mainītu trešās kārtas pieteikuma kārtību, ja tajā piedalās vairāki skolotāji.*

1. **Cita veida uzdevumu**

* *Konkursu uzdevumus pielāgot mācību programmām.*
* *Uzdevumus izstrādāt profesionālās ievirzes izglītības līmeņa attiecīgajiem vecumposmiem- atcerēsimies, no kuras klases valsts paredz finansējumu mācību priekšmetā Kompozīcija, un tās ir nieka 40 minūtes nedēļā.*
* *Konkursu veidot, gan pārbaudot klasiskās zināšanas (zīmēšana, gleznošana), gan inovatīvas lietas. Rezultātus varētu summēt vai nodalīt atsevišķi. Rudenī un ziemā gan gleznošanas, gan zīmēšanas, kompozīcijas stundas tika pakļautas šai dizaina konkursa vajadzībai.*
* *Bērniem būtu saprotamāk iet cauri mākslas valodas elementiem.*
* *Mākslas skolas varētu virzīt uz mākslas, nevis dizaina tēmām.*
* *Domāt par konkursa uzdevuma lietderību - 21.gs. tehnoloģiju laikmetā burtveidola pārzīmēšana uz līdzības pamata.*
* *Pārdomāt uzdevumu sarežģītību atbilstoši vecumposmam.*
* *Aptaujāt skolēnus par tām lietām, kas viņiem interesētu mākslā, ko viņi paši gribētu darīt konkursā un kādas tēmas viņiem interesētu.*
* *Sniegt lielāku izvēles brīvību, lai redzētu radošumu, ne tik daudz kvalitātes standartus. Veidotu uzdevuma aprakstu brīvā rakstā, ne tik daudz strukturētu.*

1. **Agrāk izziņot tēmu un rīkot seminārus + papildus pieredzes apmaiņu skolēniem un skolotājiem**

* *Vēl ātrāk 1.semestrī dot jauno VK tēmu un tūlīt padomāt par skolotāju semināru šajā sakarā. Būtu labi, ja par konkursu būtu zināms jau augusta beigās. Novembris ir par vēlu.*
* *Izsludināt tēmu mācību gada beigās un to nemainīt. Rīkot sagatavojošo semināru, piem., oktobra vidū, tad skolotājam ir iespēja labi pārdomāt uzdevumu un sākt to jau novembra vidū.*
* *Skolotājiem kopīgus seminārus pirms konkursa sagatavošanas, kā arī pēc darbu uzsākšanas, pieredzes apmaiņu.*
* *Radošās darbnīcas skolēniem, lai pierastu pie darbošanās grupās kopā ar citu skolu bērniem (lai nav kā konkurss).*

1. **Stingri ievērot vērtēšanas kritērijus un veidot skaidrāku nolikumu**

* *Stingrāk pieturēties pie vērtēšanas kritērijiem.*
* *Pārskatīt izvērtēšanas kārtību un vērtēšanas kritērijus.*
* *Izstrādātāku konkursa nolikumu- lakoniskāku, bet skaidru savā saturā.*
* *Nolikumus sagatavot, sadarbojoties ar konkrētās nozares praktizējošiem profesionāļiem.*
* *Būtu labi, ja konkursa laureātu darbu izvērtējumu vērtētāji pamatotu (rakstiski ar īsu komentāru par katru vērtēšanas kritēriju)*
* *Iespējams, darbus varētu vērtēt žūrija, tomēr varētu būt iespēja, ka katrai skolai būtu iespēja iepazīties ar visiem darbiem un piešķirt trīs vietas un apkopojot visu skolu vērtējumus piešķirt vietas - tā skolas iepazītos ar visiem darbiem, taču gala izstādē izlikt tikai trešdaļu no šajā gadā izstādītajiem darbiem.*
* *Pārskatītu, precizētu un skaidri definētu izvērtēšanas kārtību un vērtēšanas kritērijus. Organizētu diskusiju noslēdzošajā seminārā skolotājiem pēc konkursa, kurā vērtēšanas komisija analizētu un izskaidrotu kā un pēc kādiem principiem konkrētiem darbiem piešķirtas vietas un atzinības.*

1. **Konkursu rīkot darba dienā, ar citu nosaukumu**

* *Skolēnu konkurss darba dienā un vairākās vietās Latvijā.*
* *Izdomātu citu vārdu "KONKURSS" vietā. Ņemot vērā ka māksla nav sports, vai mūzikas apmācība, kur tiek skoloti izpildītājmākslinieki, te ir vieta filosofiskām pārdomām un viedokļu dažādībai, reflektējot par izliktajiem kritērijiem. Pasākums ir labs un vajadzīgs, bet nosaukums primitivizē. Nevajag likt mākslai sporta terminoloģiju "olimpiāde", "konkurss".*

1. **Skolotāju noslēguma semināru rīkot vienu dienu, neveidot planšetes, vairāk laika pedagogu diskusijai**

* *Noslēguma semināru rīkotu vienu dienu.*
* *Skolotājiem gatavot tikai materiālu word formā, kā arī prezentāciju, ja pieteikušies seminārā runāt. Planšetes liekas nelietderīgas.*
* *Komunikācijai starp skolu pedagogiem vairāk laika diskusijai par konkursa darbu, rezultātiem.*

**Priekšlikumi nākamā gada tēmai:**

* *Izdomāt grāmatas nosaukumu un grāmatas vāka noformējumu, veidot grāmatas maketu (vecākajai grupai), pārdomāt teksta izvietojumu lapā, lapas krāsu, lapu numerācijas dizainu.*
* *Iespējamā pieeja šai tēmai – teksts – vizuāls tēls, karikatūra, infografika.*
* *Varbūt var atsevišķi vērtēt tos darbus, kuri izpildīti rokas tehnikā no tiem, kuri veikti datorprogrammās.*
* *Varbūt var apvienot Litogrāfijas konkursu un valsts konkursu vienā konkursā, to veltīt Latvijas simtgades grāmatai no katra novada un skolas.*
* *Nepieciešami atkal organizēt seminārus pedagogiem - grafika, komiksi, ilustrācija. Labprātāk tiktos ar mākslu, nevis izdevniecību tipogrāfijas speciālistiem. Lektoru izvēlē ieteiktu K.Brekti, R.Pētersonu.*
* *Vajadzētu izvēlētie literatūras darbus, kuriem nav mākslinieku radīti paaudzēs zināmi vizuālie tēli.*
* *Iepriekš varētu rīkot radošās darbnīcas skolēniem atsevišķos reģionos - pa ~ 10 skolām.*
* *Brīvāku formātu – vairāk fantāzijas un brīvības (tikai formātu, ne krāsas u.c. ļoti konkrētus noteikumus)*
* *Strādāt individuāli.*

**Skolēnu aptauja**

Skolēnu aptaujā piedalījās 21 skolēns (7, kas piedalījās Rīgā, 7 – Valmierā, 5 – Liepājā, 2 – Rēzeknē). Apkopotas atbildes uz svarīgākajiem jautājumiem.

11 dalībniekiem konkursā vislabāk patika radoši darboties, 8 – strādāt pārī. 5 dalībniekiem nepatika uzdevums, 5 – organizācija, 3 – pietrūka laika. Kā lielāko ieguvumu 18 no aptaujātajiem nosaukuši jaunu pieredzi.

15 dalībnieki norādījuši, ka uzdevums patika, jo bija interesants, savādāks kā citi darbi, bija izaicinājums, varēja radoši izpausties, varētu noderēt nākotnē.

6 no aptaujātajiem plāno savu turpmāko izglītību saistīt ar mākslu, 11 – vēl nav izlēmuši.

**Ieteikumi konkursa uzlabošanai**

* *Vairāk laika uzdevumu izpildei.*
* *No vienas skolas varētu sūtīt vairāk bērnu.*
* *Konkursa laikā vairāk paskaidrot noteikumus un ik pa laikam atkārtot.*